19. schôdza NR SR - 12.deň - B. popoludni
Dátum: 2024-10-01
Poslanec: Kišš, Štefan (PS)
Druh vystúpenia: Vystúpenie v rozprave

18. Pekné popoludnie všetkým. Vážený pán predsedajúci, pán minister, kolegyne, kolegovia, musím povedať, že je to vždycky motivujúce vystupovať pred v podstate prázdnou sálou, teda najmä koaličná časť, ako vidíte, tuná tentokrát nie je, ale povedzme že nevadí, budem to hovoriť vám, pán minister, však koniec koncov vám je, vám je adresovaná, adresovaná táto rozprava. A chcel by som možno na úvod aj oceniť to, že za prvé, že ste si to odkrútili včera na tom výbore, mali sme intenzívne tri hodiny a želal by som si, aby to bolo pravidlo, aby ste na ten výbor chodili stále, ale teda aspoň, aspoň k tomuto veľkému balíčku a jeho druhému čítaniu ste teda prišli. Aj to, že si to odkrútite tu v sále možno aj v niekoľkodňovej rozprave, ale ja mám za to, že keďže sa jedná o veľkú tlač, veľmi komplexné zákony, tak mi to príde adekvátne, aby aspoň nejaká táto diskusia sa tuto v pléne odviedla. A budem hovoriť veľmi konkrétne veci, pán minister. Dúfam, že si ich teda vypočujete aj s takým porozumením, že mi prestanete hovoriť to, čo hovoríte posledné dva týždne, že opozícia, alebo teda konkrétne Progresívne Slovensko nemá, nemá riešenia, pretože máme ich, opakujeme ich, prednášame na všetkých fórach, kde prídeme, avšak nie úplne padajú na úrodnú pôdu. Na úvod ale teda taký rámec toho, čo tu robíme. Časť toho už odznela, pretože sme v druhom čítaní, ja len teda aby sme, aby som zarámcoval to, o čom sa tu bavíme. Tak v prvom rade túto Ficovu drahotu zaplatia ľudia pracujúci. My sme po predstavení toho prvého návrhu balíčka vypočítali, že priemerná, priemernú domácnosť to zasiahne vo výške tisíc eur na jeden rok. Aj kvôli tomu, že tá inflácia v budúcom roku sa pomerne výrazne práve kvôli, najmä teda tej DPH a relatívne, alebo teda výrazne zvýši a urobíme aktualizáciu určite. Ale bolo to priam nemožné urobiť, pretože zo dňa na deň sa tie návrhy menia. Je to ako počasie, každý deň je konsolidácia iná a jeden sa v tom nevyzná. A aj my, čo to sledujeme podrobne, tak je pomerne ťažké sa v tom zorientovať. Ale čo je isté, že táto konsolidácia postavená v prvom rade na DPH je ako povodeň a rozleje sa všade a ten nárast o tri percentuálne body je výrazne vyšší ako všetky tie výnimky, ktoré ste predstavili a ktoré postupne pridávate. A áno, niektoré potraviny majú, alebo teda niektoré tovary a služby a potraviny majú tú zvýhodnenú sadzbu, ale potom sú mnohé iné nákupy a môžte si povedať drogériu, plienky, ale aj pivo, alebo teda všetky ostatné tovary sú drahšie, na konci dňa to zaplatíme všetci. A tak pokračuje tých už trinásť rokov Ficovho marazmu, kedy sme sa z tatranského tigra stali iba takou chromou mačkou a pokračuje stagnácia životnej úrovne a bude pokračovať aj budúcom roku, najmä kvôli takto zostavenému konsolidačnému balíčku, v ktorom vláda jednaj berie peniaze z peňaženiek ľudí a dusí pri tom ekonomiku daňou z finančných transakcií. A pomerne dramatickým nárastom zaťaženia tvorcov hodnôt, podnikateľov, zamestnancov, živnostníkov cez zvýšené sadzby odvodov, daní z príjmu a najnovšie aj pomerne zásadným zvýšením dane z príjmu právnických osôb, ktorá nám bola predstavená včera na výbore. A vláda na sebe nešetrí, o tom ešte poviem trochu viac neskôr pri tých konkrétnych návrhoch, ktoré teda postupne predstavujeme a hovoríme o nich a musím povedať zároveň, že čo sa stalo za posledné dva týždne, že sa nám trochu vyjasnilo, na čo pôjde tá neznáma Ficova miliarda. Teda v deň predstavenia toho balíčka sme povedali, že to bude na rozdávačky, ktorými si potrebuje koalícia kupovať svojich voličov a zabezpečiť kľud so svojimi koaličnými partnermi a presne tento scenár sa napĺňa. Za prvé, pochopili, že tá Ficova drahota cez DPH je pomerne drastická, tak začali z toho uľavovať. To sú tie rôzne ďalšie výnimky, ktoré predstavili, ktoré už v tomto bode dosť strácajú zmysel. A takisto napríklad aj, a to sme sa dozvedeli včera na výbore, že vraj idete konsolidovať rýchlejšie, lebo ste sa tak dohodli s komisiou. Ja rozumiem, o čo tu ide. Pravdepodobne je to teda narážka na tie výdavkové limity. Akurát sa mi tak zdá, že skôr vás Európska komisia prinútila to urobiť za štyri roky a nie, že ste sa zrazu zobudili, že ste takí zodpovední, že ste sa rozhodli konsolidovať rýchlejšie. A prinútila vás preto, že verejné financie sú vo veľmi zlom stave, sme medzi tými "top sedem" neposlušnými žiakmi v tzv. procedúre nadmerného deficitu. A to je ten skutočný dôvod, prečo teda ak je to tak, ako ste nám povedali včera, budete konsolidovať nie v horizonte siedmich, ale štyroch rokov v súlade s Európskou legislatívou. No a ja by som rád povedal, že tá Ficova drahota nie je jediná cesta a dá sa to aj lepšie. A ešte späť k minulému týždňu. Ja som rád, pán minister, že to stretnutie s premiérom a vami a kolegami sa minulý týždeň udialo, lebo som mohol na vlastné oči vidieť, akí ste bezradní, ako nemáte víziu ani riešenia, tak si akože zavoláte opozíciu, aby ste s nami diskutovali a nám bolo, samozrejme, jasné, že to je pasca, od začiatku až do konca, aby ste potom mohli vykrikovať, že sa bojíme, alebo že sme nedošli, alebo neviem čo. No lenže my sa nebojíme, my sme prišli. Veľmi otvorene a konkrétne sme sa vo vnútri rozprávali o tých riešeniach, ktoré tam viaceré veľmi explicitne odzneli a jediné, na čo ste sa zmohli, že to popierate a hneď od začiatku, teda od konca tohto stretnutia opakovane klamete o tom, že tam nič neodznelo a že nemáte, že nemáme riešenia. No a to, čo tu predvádzate ostatné týždne pripomína, prepáčte, skôr chaos počas covidu za vlády pána Matoviča ako konštruktívne vládnutie a sociálne istoty, ktoré ste ponúkali v kampani. A viete, my si na tento štýl môžme zvyknúť, tu sme v práci, je to naša, je to naša parlamentná povinnosť. Keď prinesiete nejaký návrh, akokoľvek rýchlo a nahrubo ste ho pripravili, našou povinnosťou je tu o ňom hovoriť a pokúsiť sa ho zlepšovať, ale to nič nemení na tom, že spôsob, akým to robíte, je veľmi zlý a na konci dňa zaňho zaplatia ľudia. A zaplatia zaňho preto, pretože ako som povedal, my si na to môžme zvyknúť, ale platí, že ľudia aj podnikatelia potrebujú nejakú základnú predvídateľnosť toho, čo sa bude diať a ako k tomu prídu, keď každý deň sa to mení. Každý deň je iný návrh, ten dopad na firmy, podnikanie bude drastický a zaplatia ho ľudia tak, že v priebehu najbližších rokov ten dopad na výber daní a na podnikanie bude veľmi citeľný a vy to pocítite vo výbere daní, a teda na príjmovej stránke rozpočtu. Teraz k meritu veci druhého čítania, a teda k našim návrhom. Najprv len krátke zhrnutie. My si konsolidáciu predstavujeme tak alebo takú, ktorá prináša systematické riešenia. Najlepšia konsolidácia je ekonomický rast. Taká, ktorá zväčšuje ten pomyselný koláč a nie nejaké rýchle náplaste. Systematická konsolidácia je taká, ktorá, naopak, znižuje daňovo-odvodové zaťaženie práce, tak aby sme podporili zamestnanosť, podnikavosť a naštartovali ekonomický rast. Vy robíte opak. A systémová konsolidácia je taká, ktorá prináša pomoc adresne pre tie najohrozenejšie skupiny a šetrí na strane štátu. To je veľmi dôležitý moment toho, čo vy nerobíte, ale mali by ste robiť. Ale nešetrí na ľuďoch a príjmy zlepšuje vďaka zdaňovaniu externalít a najbohatších a nie pracujúcich. No a teraz podrobnejšie. Tak najprv, čo by sme nerobili alebo presnejšie, ako by sme to nerobili. A to je ten spôsob, ktorý som už naznačil. Vy ste pripravili balíček, ktorý zdaňuje všetkých cez DPH, berie peniaze firmám, dusí ekonomiku a takmer nijako nešetrí na sebe, ale ten spôsob, že sa každý deň konsolidácia mení ako počasie, je veľmi zvláštny a na konci dňa aj nebezpečný. A hovoria vám to všetci. Všetky obchodné komory a podnikateľské združenia na Slovensku vám odkazujú, a môžem to aj odcitovať, že spôsob návrhu konsolidačných opatrení je v rozpore s princípmi právneho štátu, ktoré volajú po transparentnosti, spolupráci medzi všetkými sektormi, ako aj dostatočnej časovej dotácii na pripomienkovací proces. A váš prístup, pán minister, vedie k právnej neistote a znižuje dôveru podnikateľského sektora, čo negatívne ovplyvňuje investičné prostredie na Slovensku. Pán minister, to nehovoríme my, to hovoria všetky podnikateľské združenia, všetky obchodné komory, ktoré na Slovensku máme. Možno s výnimkou ruskej, neviem, či sídli na Slovensku, tá tam podpísaná nebola, ale všetky ktoré poznáme, tak tam podpísané boli. A toto je tá vaša deklarácia o spoločenskom dialógu, ktorú ste na úrade vlády podpisovali? Asi teda nie. No a to naše riešenie znamená, že by vláda jednak určite nemusela zavádzať daň z finančných transakcií a dokonca ani dvíhať DPH. A existujú aj iné riešenia a Ficova drahota nie je jediná cesta. Ešte druhá vec, čo by sme nerobili, je ten populizmus, papalášizmus a rozdávanie, ktoré ste predviedli posledných dvanásť mesiacov. Určite si všetci spomenieme na jednak, samozrejme, polročnú rozpravu, úplne nezmyselnú o Trestnom zákone, ktorý sa vám už postupne vracia a voliči to cítia, ale aj to rozdávanie. Super drahá kampaň pána Petra Pellegriniho a rôzne rozdávačky ako napríklad tá pomoc s hypotékami za 88 miliónov, ktorá ako sme tu argumentovali, bola v skutočnosti nepotrebná, ale vašu tvrdohlavosť to nepresvedčilo. Teraz druhá vec je ekonomický rast. Najlepšia konsolidácia je taká, ktorá zväčšuje ten pomyselný koláč. A ruka v ruke s konsolidáciou musí ísť takéto zväčšovanie koláča a koalícia opäť robí opak. My by sme investovali do lepšieho školstva, vedy, výskumu, pomoc najzraniteľnejším, to znamená dávky v hmotnej núdzi, aby sa dalo lepšie pracovať s adresnými výdavkami a sociálnou politikou, ale aj podpora zamestnanosti. Ja som tu mal návrh odvodovej odpočítateľnej položky, ktorá by systémovo pomohla nízkopríjmovým zamestnancom a v dlhodobom hľadisku by veľmi pomohla práve aktivite zamestnaniu nízkopríjmových zamestnancov. A tieto naše návrhy teda, aj máme na nich aj cenovky, sú za približne 500 miliónov eur. Jednu poznámku pre korektnosť. Musím povedať, že v tom vašom balíku som našiel dofinancovanie vedy a výskumu, čo ide aj zo štátneho rozpočtu, som rád, že ste to tam nechali, je to súčasťou tej Ficovej miliardy. Túto jednu malú časť oceňujem, že ste urobili. Tie ostatné tam nie sú. Za tretie a to je podstatný bod. Áno, nikto tu nie je, no, tiež sa čudujem. Dá sa to bez tej drahoty, pán minister. A na tom stretnutí sme sa aj o tom rozprávali. A síce, vaša konsolidácia je postavená celá na príjmoch, s maličkou výnimkou tých 128 miliónov na zamestnancoch štátu. My hovoríme, že minimálne polovica celej konsolidácie by mala byť postavená na výdavkoch. A to je, samozrejme, tá ťažšia cesta. Vláda si vybrala tú jednoduchšiu. Zjavne na to nemáte chuť, ani politickú stabilitu, tak ste sa uchýlili k takýmto skratkám a látaniu dier, namiesto ozdravovania. Za štvrté, a to je možno najpodstatnejší bod v tejto diskusii, je to šetrenie na sebe. Teraz spôsob, ako sa dá toto dosiahnuť je, že si musíte vyhrnúť rukávy, zaúkolovať všetkých svojich ministrov a ministerky, aby našli úspory v prvom rade na seba. A jednak a o tých, o vašich platoch a doživotnej rente pre najmladšieho dôchodcu už sa hovorilo viac a ako sme si povedali na tom stretnutí, my rozumieme, že to je politický symbol, že to nemá makroekonomické efekty a že sa bavíme o niekoľko málo miliónoch eur. Ale ako k tomu prídu ľudia, keď vy dve veci, čo ste urobili, je, postarali sa o svojich priateľov prostredníctvom Trestného zákona a postarali sa o seba tým, že ste si zvýšili platy na dvojnásobok a ešte ich ani nezdaňujete. A technická poznámka, tiež veľmi dobre vieme, že vaše platy sú zmrazené, platy, hej, to je tá základná báza. A sú zmrazené, viete, prečo? Pretože odkedy platí dlhová brzda, respektíve ste prekročili jednu zo sadzieb, tak sa vám zmrazili platy. Tak čo ste urobili? Tak ste obišli tento zákon, ústavný, mimochodom a zvýšili si paušálne náhrady, ktoré sa nezdaňujú. No, ale podstatnejšie, toto je politický symbol, ale tam, kde je aj nejaká väčšia teda hmota. Je zjavné a na tom stretnutí sme sa veľmi explicitne, sme si veľmi explicitne povedali, pán minister, teraz len, hej, že boli ste tam a povedzte mi, že naozaj neodznelo na tom meetingu, že sme si tam narátali 500 miliónov na prevádzke štátu. No však, ale vždy ste pri tom klamali... (reakcia z pléna) ...alebo možnože ste iba nepočul. Mne to nevadí, kľudne mi odpovedajte, aj tak tu skoro nikto nie je, takže ja nemám problém, keď odpoviete. Ale na tom stretnutí veľmi explicitne sme si povedali, 500 miliónov na strane štátu, na samom sebe. Teda a spôsob, ako sa nám to naráta. 20 % na mzdách, aj tovaroch a službách štátnych zamestnancov. Nie učiteľov, nie zdravotníkov, nie vojakov a nie lekárov, tak ako sa nám, sa nám snažíte podsúvať, ale na úradníkoch na ministerstvách a všetkých ich pridružených organizáciách. A k tomu, respektíve vrátane napríklad výdavkov na IT za 100 miliónov eur. Pred dvoma týždňami vyšla nová štúdia Útvaru hodnoty za peniaze. Tam vám to narátali na vzorke asi 30 % výdavkov všetkých IT-čkových asi vo výške nejakých 30, 40 miliónov, keď to správne rátam. Keby sme to aplikovali na všetky IT výdavky v štáte, máme 100 miliónov. Ale dobre, môžte mi povedať, že to sa nedá rýchlo, v poriadku. Ja hovorím, že sa to dá a môže to trvať rok až dva. A sú to peniaze, ktoré tam máte, len to by ste, to by ste museli sa aj trochu posnažiť, aby ste ich vydolovali. Ale napríklad týchto 500 miliónov, to je vrátane a ja viem, že sú to, že keď budeme menovať všetky tie položky samé, samé o sebe, tak to znie, akože sú to malé peniaze. Ale taká, taká zmluva na MIRRI, ktoré platí auditných konzultantov za viac ako 2 milióny eur. Alebo právne služby za 400-tisíc. A mnohé, mnohé ďalšie konzultačné a právne služby, kde vám to, kde vám to tečie von. Alebo napríklad tá dnes už vyčerpaná rámcovka, kde minister Raši pustil 20 miliónov za dva mesiace. 20 miliónov je suma, ktorú majú aj vaši rozpočtári v tabuľke, ako samostatnú položku. Teda je dostatočne veľká na to, že by vám mala stáť za pozornosť. Čo ste urobili? Nie vy, váš kolega vo vláde, tak to rozpustil medzi, medzi päť IT firiem, jednu medzinárodnú, ďalšie štyri lokálne. 20 miliónov, pán minister. A ďalšia pol miliarda, konkrétne číslo, dobre? Máme 500 plus 500 sa dá ušetriť na rôznych dotačných schémach a iných výdavkov štátu, ak by ste aplikovali princípy hodnoty za peniaze, alebo ak chcete kľudne zdravého sedliackeho rozumu na to, čo štát robí. A keby, keby sa podnikatelia správali tak, ako sa správate k verejným financiám, tak by sme ich tu veľa nemali. Ale napríklad taká konkrétna položka. A je to moja veľmi konkrétna otázka, pán minister. Na viacerých fórach ste hovorili, som to zachytil v médiách, že potrebujete naškrabkať každý milión, veľmi to nerobíte. Napríklad na vlastnom rezorte ste obnovili tú päťmiliónovú dotačnú schému. Bola zrušená počas, tuším, že počas covidu, niekedy medzi rokmi ´20, ´23. Už neviem, už neviem presne v ktorom roku. Lebo tradične minister financií, poznáte rezervu premiéra, tá je často medializovaná, je akože nejak rádovo tuším, že v stovkách tisíc eur. Minister financií má vo vrecku, v šuflíku päť miliónov, ktoré, ktoré historicky vždycky rozdával. Potom bola zrušená, minulý rok došli a obnovili si týchto 5 miliónov. Tak na čo asi, asi sú? No tak na ich vlastnú kampaň a populizmus. Pán minister, päť miliónov, hneď tam. Zrušte si túto položku a aspoň naznačíte, že aj robíte to, ako naškrabkávate milión po milióne, ako ste vraveli. A tak by som mohol pokračovať dlho. A teda ten zoznam a uznávam, nie je to ľahká práca, ale boli ste zvolený na to, aby ste a teda menovaný do funkcie, aby ste si odviedli ťažkú prácu, tak vás na to vyzývam. No a v poslednom rade treba nájsť peniaze aj niekde na príjmoch. A zdôrazňujem, my rozumieme, že tie peniaze treba niekde zohnať. Vy ste si vybrali tú ľahšiu cestu. Na sebe nešetríte. Šetríte na DPH a na tej úplne hanebnej dani z finančných transakcií. Ale mali by ste začať na zdaňovaní externalít, teda tých škodlivých aktivít, od environmentálnych aj mnohých ďalších. A mali by ste siahnuť, ak potrebujete, ak tie výdavky na strane štátu nestačia, na veci ako zdanenie hazardu, environmentálnych externalít. A takéto dane sú omnoho menej škodlivé, ako je DPH. Naopak, motivujú k lepšiemu správaniu, čím štát dlhodobo dokáže nepriamym spôsobom ušetriť oveľa viac. A potenciálne v týchto externalitách, pán minister, 800 miliónov viete nájsť, sú tam, môžme si niekoľko položiek prejsť. Napríklad ten spomínaný hazard, tam máme niekde približne 50 až 100 miliónov. To je jedna z tých položiek v rámci tých 800, ktoré spomínam. A naposledy ich minister odbil tým, že ešte budú konsolidovať aj budúci rok. Dobre, budeme čakať, avšak postup má byť taký, že najprv sa zdaňujú negatívne javy a až potom drasticky zvýši DPH, alebo vôbec zvýši DPH, ak treba. V tom našom riešení, ako ho tu prezentujem, ani toto by ste robiť nemuseli. A som si istý, že všetci budeme radšej platiť menej za benzín alebo drogériu, ako podporovať kasína a online hazardné hry. A tu prichádzajú do úvahy rôzne úpravy. Napríklad dnes sa zdaňujú až výhry nad 350 eur. To ako prečo pod takouto hranicou? Možno by mohli byť aj s nižšou, s nižšou tou minimálnou hranicou. A pri hazardných hrách sú dnes dokonca od dane oslobodené, oslobodené všetky výhry. A to by sa dalo upraviť tiež. Alebo odvod 35 % pre kurzové stávky a online kasína by mohol priniesť dodatočné peniaze. Ako som povedal, 50 až 100 miliónov len v tejto jednej položke. Alebo mimochodom mali sme tu daň z fajčenia, kde tiež by sa ešte dali naškrabkať nejaké milióny. Pán minister, elektronické cigarety... (reakcia z pléna) ...elektronické cigarety a minimálna sadzba. 10 miliónov, máte ich tam. (Reakcia z pléna.) Ale sú neporovnateľné nižšie, ako ten ostatný tabak.10 miliónov máte, hej, konkrétna vec, konkrétna vec, dobre? Len potom, keď budete hovoriť, že nič konkrétne ste nepočuli, toto je zaevidované, dobre? Ďakujem. No a týmto by som to asi aj ukončil. Ako som povedal, peniaze sa dajú nájsť, ale je nevyhnutné začať od seba. A ja by som teda rád odkázal občanom, aby sa nenechali oklamať a zmiasť tým naratívom, ktorý nám predvádza vládna koalícia v súvislosti so všetkými zvýhodnenými dépeháčkami a kadečím, pretože Ficova drahota nie je jediná cesta. Existuje aj slušná a poctivá alternatíva a je čas budovať Slovensko, ktoré stojí na ekonomickej vízii a odbornosti a nie na prázdnych sľuboch a ešte prázdnejších vreckách. Ale na to by ste si museli urobiť tú svoju psiu povinnosť, ktorú máte zo svojho mandátu. A ak na to, ak na to nemáte, ak si s tým neviete rady, či už s náročnými manažérskymi rozhodnutiami, alebo svojimi koaličnými partnermi, tak to zabaľte. My to urobíme za vás a poriadne. Ďakujem pekne. (Potlesk.)